
ОБЩИНСКИ СЪВЕТ

БУРГАС

Д О К Л А Д Н А  З А П И С К А

ОТ 

ДИМИТЪР НИКОЛОВ – КМЕТ НА ОБЩИНА БУРГАС 
Относно: Приемане на План за интегрирано развитие на община Бургас за периода 2021 - 2027г.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

В изпълнение на чл. 23 от Закон за регионално развитие (ЗРР) и чл. 19, ал. 1 от Правилника за прилагане на Закона за регионално развитие и в съответствие с Методическите указания за разработване на стратегическите документи за регионално развитие, Община Бургас  изготви „План за интегрирано развитие на община Бургас (ПИРО) за периода 2021-2027г.”.

Планът за интегрирано развитие на общината се разработва за 7 – годишен период на действие, който съвпада с периода на действие на Интегрираната териториална стратегия за развитие на статистическият район. Плановият период обхваща 2021 – 2027г.
Планът за интегрирано развитие на община Бургас е разработен от „ГЕОГРАФИКА“  ООД съвместно с екипа на Община Бургас.
Водещ принцип при разработването на ПИРО за периода 2021-2027 г. е прилагането на интегриран подход на развитие, подход на тясна координация на различните публични политики на базата на местните специфики.

В хода на подготовката на плана избраният изпълнител извърши анализ на икономическото, социалното и екологичното състояние, нуждите и потенциалите за развитие за цялата територия на общината. В резултат на което на база идентифицираните  силни и слаби страни на общинската територия, както и на потенциала за развитието й са определени приоритетни зони за въздействие за прилагане на интегриран подход за удовлетворяване на социално-икономическото развитие на общината.
Определените като ключови за цялостното развитие на общината през програмният период 2021-2027 са тези териториални локации, които имат съществено и приоритетно значение за развитието й в рамките програмният период, а именно:
· Компактна зона за интегрирана интервенция /КЗИИ/ „Бургас запад“. В рамките на тази зона са включени териториите на жилищните комплекси „Славейков“, „Изгрев“, „Зорница“, „Лазур“ (част), „Братя Миладинови“ (част), „Възраждане“, кварталите „Долно Езерово“ и „Лозово“, както и Северна индустриална зона и нейните разширения. Към нея преспадат 4 подзони, които включват: ж.к. „Зорница“ (2), ж.к. „Изгрев“ (3), ж.к. „Възраждане“, части от ж.к. „Братя Миладинови“ и ж.к. „Лазур“ (4) и обособеното пространство в западна-северозападна посока (5), включваща най-западните части от промишлена зона север, зоната на обслужване, формирана около входящата пътна артерия на Бургас (път I-6), кварталите Долно Езерово и Лозово.
· Компактна зона за интегрирана интервенция /КЗИИ/- „Крайбрежна“ с обхват част от ж.к. „Изгрев“, „Зорница“, „Лазур“, ЦГЧ и кв. Крайморие. Включени са териториите, осъществяващи интегрираната връзка между градската част, крайбрежието и водните площи
· Зона за свързаност и интеграция, в която попадат кварталите Ветрен, Горно Езерово, Банево, Рудник, Сарафово, Черно море, както и селата Маринка, Твърдица.
· Зони за целенасочена подкрепа с обхват град Българово и селата Братово, Брястовец, Димчево, Драганово, Изворище, Миролюбово, Равнец.
Данните в социално-икономическия анализ и определените приоритетни зони за въздействие в рамките на ПИРО са обсъдени със заинтересованите страни на проведено обществено обсъждане през месец декември 2020г.  Постъпилите  предложения по време на обсъждането са аргументирано отразени.
На основата на резултатите от анализа на състоянието и съществуващите тенденции в социално-икономическото, екологичното, културното, инфраструктурното и пространственото развитие на общината и региона са формулирани визията и пакетът от стратегически приоритети, които определят посоката за развитие на общината за следващите седем години. Те обобщават резултатите от публичните консултации, от проведената анкета и от представените идеи в срещите със заинтересованите страни.  В резултат на което жителите на община Бургас  дават висока подкрепа за идентифицираните мерки за развитие в сферата на здравеопазването, икономическото развитие, насочено към цялата социално-икономическа екосистема на общината и образованието. Отчетени са определените перспективни насоки за развитие в регионален аспект, публикувани  в европейски и национални стратегически документи за периода след 2020 г.
Формулираната визия е: БУРГАС – привлекателно място за живот и бизнес, ефективно използващ своя потенциал за балансирано и устойчиво интегрирано развитие, със съхранена местна идентичност и достъп до модерна, ресурсно ефективна, климатично адаптивна и конкурентоспособна икономика, осигуряващо интелигентен икономически растеж, пространствена свързаност и достъп до услуги.   

Визията за развитие на Община Бургас 2021-2027г. е в съответствие с  Интегрираната териториална стратегия за развитие на Югоизточен регион за периода 2021-2027 г. и се подкрепя от заинтересованите страни на проведено второ обществено през месец май.
Въз основа на залегналите цели и приоритетите за развитие на общината е разработена Програмата за реализация на ПИРО, която осигурява съгласуваността на факторите за развитие и необходимите ресурси за неговата реализация, възможностите за финансиране, институционалната подкрепа и техническата помощ за изпълнението на плана.

В Програмата за реализация са предвидени освен мерки, които се реализират основно от община Бургас, така и мерки, които ще се реализират чрез прилагане на подхода  Интегрирани териториални инвестиции (ИТИ), които ще се осъществяват в партньорство между община Бургас и съседни общини, общината и други държавни структури, НПО и бизнес за решаване на конкретни проблеми и оптимално използване на дефинирани потенциали за развитие на общината и региона. В допълнение идеите за ИТИ е предвидено да бъдат реализирани с различни финансови източници, вкл. микс от финансиране от отделните оперативни програми.

Заложените в Програмата за реализация мерки са представени в (Приложение № 1). Неразделна част на Програмата е Индикативния списък на важни за общината проекти, които ще се разработват и изпълняват в рамките на програмата (Приложение №1а). 

Към ПИРО Бургас е изготвена е Индикативната финансова таблица (Приложение № 2), която отразява обобщената оценка на прогнозните ресурси, необходими за реализация на ПИРО.  
Предвид общественото значение на плана и необходимостта от максимална обществена подкрепа при планиране бъдещото развитие на общината, с цел постигане на съгласие за сътрудничество и подкрепа при бъдещата му реализация в рамките на плана  е разработена и комуникационна стратегия, насочена към възможностите за създаване на партньорства, които   да генерират нови проектни идеи за интегрирани проекти с участието на публичния сектор, свързани с подобряване на физическата среда и на услугите, предоставяни на гражданите и бизнеса. 
За целите на наблюдение и оценка изпълнението на ПИРО Бургас е разработена ефективна система от индикатори, посочени в матрица индикатори (Приложение 3).
Предвижданията в проекта на Плана за интегрирано развитие на община Бургас за периода 2021 - 2027г. бе представен на трето обществено обсъждане в началото на месец септември. Предложения по представения проект на план постъпиха, по отношение индикаторите за наблюдение и оценка, които след обсъждане с изпълнителя са отразени в  матрица индикатори Приложение 3.
Изготвените материали в процеса на подготовка  на Плана за интегрирано развитие на Община Бургас за периода 2021 - 2027г. са синтезирани в един документ, който представяме  на Вашето внимание за разглеждане и одобрение.

Проектът на План за интегрирано развитие на Община Бургас за периода 2021 - 2027г. е представен на електронната страница на Община Бургас  (https://www.burgas.bg/bg/plan-za-integrirano-razvitie-na-grad-burgas-v-perioda-2021-2027 ).

Съгласно чл. 21 ал. 1 и ал. 2 от Правилника за прилагане на Закона за регионалното развитие Планът за интегрирано развитие на общината се обсъжда и приема от Общинския съвет по предложение на Кмета на общината. Одобреният План за интегрирано развитие на община Бургас се представя от Кмета пред Областния съвет за развитие в срок до три месеца от неговото приемане от общински съвет.
Във връзка с гореизложеното, на основание чл. 21, ал. 1, т. 12 от Закона за местното самоуправление и местната администрация и чл. 13, ал. 4, ал. 5 и чл. 24, т. 1 от Закона за регионално развитие предлагам Общински съвет- Бургас да вземе следните
Р Е Ш Е Н И Я :

1. Общински съвет - Бургас приема План за интегрирано развитие на община Бургас за периода 2021 – 2027г.,
Приложения: 

1.План за интегрирано развитие на община Бургас за периода 2021 – 2027г.
2.Програма за реализация на ПИРО Бургас – Приложение № 1;

3.Приложение № 1А – Индикативен списък на приоритетни за общината проекти;

4.Приложение № 2 – Индикативна финансова таблица;

5.Приложение № 3 – Матрица на индикаторите; 

ДИМИТЪР НИКОЛОВ

Кмет на Община Бургас

